**О Д Г О В О Р**

на пратеничко прашање од пратеникот Сулејман Рушити поставено на 67-та седница на Собранието на Република Македонија

одржана на 30 јули 2009 година

Конверзијата и дивестирањето на несуштинскиот имот од Министерството за одбрана односно од Армијата на Република Македонија има посебно значење во реализацијата на севкупните планови на реформата на Армијата на Република Македонија, утврдени во Стратегискиот одбрамбен преглед. Владата на Република Македонија на ова прашање му даде посебно значење поради што на 10.06.2005 година го донесе Проект-планот на недвижниот имот предвиден за конверзија од Министерството за одбрана, а како составен дел на овој Проект-план, го усвои и Динамичниот план за конверзија на недвижниот имот. Во Проект-планот меѓу другото, е предвидена децентрализација на имот на единиците на локалната власт. Според планот за конверзија и дивестирање на недвижен имот кој е од несуштинско значење за Министерството за одбрана и Армијата на Република Македонија, касарната во Тетово не е предвидена за дивестирање. По однос на делот од прашањето за критериумите според кои се врши дивестирањето, односно тврдењето дека според НАТО стандардите касарните не смеат да бидат во урбаниот дел, внатре во градовите, укажуваме дека по ова прашање не постои единствен НАТО стандард односно критериум. Постојат стандарди односно критериуми на замјите-членки на НАТО, а според наши сознанија, во голем дел од нив не е критериум касарните да бидат надвор од урбаната средина.

Во Стратегискиот одбрамбен преглед точно и прецизно е утврдено кои касарни и во кои делови на Република Македонија треба да останат во функција така што дивестирањето на недвижниот имот се врши единствено според усвоениот Проект-план и Динамичниот план за конверзија на недвижниот имот, при што во ниту еден случај партиската припадност на градоначалникот не била критериум.

Цениме за потребно да информираме дека во изминатиот период во Министерството за одбрана односно Армијата на Република Македонија се правени анализи за дислокација на касарната во тетово и касарната "Илинден" во Скопје, но поради потреба од значителни финансиски средства, овој проект е напуштен, односно не е предвидена нивна дислокација на друго место, а се дивестирани само слободни површини од касарната "Илинден" во Скопје. За Ваше информирање, наведуваме дека Министерството за одбрана има добра соработка со локалната самоуправа односно со општината Тетово. Во оваа смисла Ве информираме дека по барање на општина Тетово, а заради проширување на булевар кој поминува непосредно покрај ограда на касарната, повлечена е оградата на касарната за околу 3 метри навнатре се со цел да се излезе во пресрет на барањето на општината Тетово, односно булеварот да се изгради според предвидениот план, за да биде во функција на потребите на граѓаните на општина Тетово.

Во Тетово ќе се ослободи дополнителен простор од касарната на кој се предвидува да се градат социјални станови за друга намена, заради подобрување на условите за живеење на граѓаните.

Министерството за одбрана односно Армијата на Република Македонија нема касарна во Гостивар.